Správa Komisie Rade a Európskemu parlamentu Prevádzka systému včasného varovania a včasnej reakcie siete Spoločenstva pre epidemiologický dohľad nad prenosnými chorobami a ich kontrolu počas rokov 2006 a 2007 (rozhodnutie 2000/57/ES) (Text s významom pre EHP) /* KOM/2009/0228 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 15.5.2009 KOM(2009) 228 v konečnom znení SPRÁVA KOMISIE RADE A EURÓPSKEMU PARLAMENTU Prevádzka systému včasného varovania a včasnej reakcie siete Spoločenstva pre epidemiologický dohľad nad prenosnými chorobami a ich kontrolu počas rokov 2006 a 2007 (rozhodnutie 2000/57/ES) (Text s významom pre EHP) OBSAH 1. Úvod 3 2. Udalosti oznámené v roku 2006 3 3. Reakcia na hlavné udalosti oznámené v roku 2006 a následné opatrenia 3 3.1. Chikungunya na Réunione 3 3.2. Osýpky 4 3.3. Horúčka Lassa 4 3.4. Clostridium difficile 027 4 3.5. Vtáčia chrípka u ľudí 4 4. Udalosti oznámené v roku 2007 5 5. Reakcia na hlavné udalosti oznámené v roku 2007 a následné opatrenia 5 5.1. Tuberkulóza 5 5.2. Chikungunya v Taliansku 6 5.3. Osýpky v Belgicku 6 5.4. Legionelóza 6 6. Posúdenie nahlásených udalostí verzus kritériá oznamovania 7 7. Nové medzinárodné zdravotné predpisy (MZP) 8 8. Presun EWRS na ECDC 9 9. Závery 9 1. ÚVOD Cieľom tejto správy je informovať Radu a Parlament o udalostiach, ku ktorým došlo v dôsledku prenosných chorôb, ktoré majú pre Spoločenstvo význam, oznámených počas rokov 2006 a 2007 prostredníctvom systému včasného varovania a včasnej reakcie (Early Warning and Response System, EWRS) v zmysle rozhodnutia Rady a Parlamentu 2119/98/ES[1] a rozhodnutia Komisie 2000/57/ES. 2. UDALOSTI OZNÁMENÉ V ROKU 2006 Počas roku 2006 bolo spolu odoslaných 138 správ (2,6 správ za týždeň) s 223 poznámkami. Zo 138 správ bolo 37 správ informatívnych, 47 správ aktivačnej úrovne 1, 22 správ aktivačnej úrovne 2 a dve správy aktivačnej úrovne 3. Z 30 správ zaslaných ako reakcia na špecifické udalosti bolo 16 správ o prijatí opatrení, deväť správ o koordinácii opatrení a päť sa týkalo zamýšľaných alebo plánovaných opatrení. Počet správ pripadajúcich na krajinu alebo oblasť výskytu bol takýto: Nemecko (10 oznámených udalostí), Francúzsko (8), Taliansko, Španielsko, Švédsko a Dánsko (po 7 správ), Spojené kráľovstvo a Rakúsko (6), Belgicko a Slovinsko (5), Lotyšsko a Izrael (4), Poľsko, Litva a Turecko (3), Portugalsko, Estónsko, Grécko, Holandsko, Nórsko a Sierra Leone (2) a Maďarsko, Česká republika, Slovensko, Rumunsko, Faerské ostrovy (Dánsko), Réunion (Francúzsko – zámorské departmenty a územia DOM-TOM), Svätá Helena (Spojené kráľovstvo), Chorvátsko, Ruská federácia, Mauritánia, Egypt, Tunisko, Irak, India a Thajsko (po jednej). Sedem udalostí sa týkalo viac ako jednej krajiny EÚ a dve viac ako jednej krajiny mimo EÚ. V prípade štyroch udalostí nebol uvedený geografický pôvod. 48 správ vzťahujúcich sa na 16 udalostí bolo zaslaných prostredníctvom selektívneho výmenného kanála. 43 správ sa týkalo chrípky; 18 správ sa týkalo akútnej hnačky; osem sa týkalo hnačky a salmonelózy; sedem osýpok; šesť legionelózy; päť tuberkulózy; dve cholery, smrti z nevysvetleného dôvodu, horúčky, otravy z potravín, hemoragickej horúčky, hepatitídy, hemolyticko-uremického syndrómu, mumpsu alebo vCJD (variantu Creutzfeldtovej-Jakobovej choroby); a po jednej správe, pokiaľ ide o kampylobaktériózu, leptospirózu, listeriózu, septikémiu, šigelózu, infekciu mäkkého tkaniva, sexuálne prenesenú infekciu a týfusovú horúčku. Osem správ bolo klasifikovaných ako „neuplatniteľné“ a päť ako „neuvedené v zozname“. 3. REAKCIA NA HLAVNÉ UDALOSTI OZNÁMENÉ V ROKU 2006 A NÁSLEDNÉ OPATRENIA 3.1. Chikungunya na Réunione Vo februári 2006 Francúzsko informovalo o veľkom ohnisku vírusu Chikungunya v zámorskom departemente La Réunion. Vírus sa rýchlo rozšíril na ostatné ostrovy v Indickom oceáne a dostal sa do Indie. Európske centrum pre prevenciu a kontrolu chorôb (European Centre for Disease Prevention and Control, ECDC) posúdilo nebezpečenstvo vírusu Chikungunya, ktorý sa objavil v EÚ, s cieľom poskytnúť členským štátom možnosti vyššieho štádia pripravenosti. Pripravili sa informácie o posúdení rizika pre cestujúcich do postihnutých oblastí a z nich, ktoré sa rozoslali do členských štátov. Riešila sa aj otázka rizika, ktoré predstavujú darcovia krvi vracajúci sa z postihnutých oblastí, a orgány verejného zdravia zodpovedné za otázky bezpečnosti krvi boli upozornené na možnosť uplatnenia politiky vylúčenia, ktoré sa vzťahuje na darcov krvi. 3.2. Osýpky V marci 2006 Nemecko oznámilo niekoľko regionálnych ohnísk osýpok na juhu a západe krajiny. Nahlásené boli ohniská v širšej oblasti Stuttgartu, kde sa vyskytlo 58 prípadov, a v spolkovej republike Severné Porýnie-Vestfálsko so 149 prípadmi. Na základe ďalších prieskumov bolo v období od 1. januára do 3. mája 2006 zdravotníckym orgánom v Severnom Porýní-Vestfálsku oznámených 1 018 prípadov, spomedzi ktorých boli postihnuté najmä staršie deti a mladiství. Tieto udalosti viedli k špecifickým opatreniam v oblasti verejného zdravia, ako reakcia na danú udalosť (informovanie všetkých miestnych zdravotníckych orgánov, zvýšené očkovanie, informačná kampaň pre školy, jasle, rodičov a všeobecných lekárov). 3.3. Horúčka Lassa Dňa 21. júla 2006 Nemecko informovalo o prípade horúčky Lassa u pacienta, ktorý cestoval z Freetownu (Sierra Leone) cez Abidjan (Pobrežie Slonoviny) a Brusel do Frankfurtu. Pacientovi bolo počas letov zle a mal zavedený nefunkčný uretrálny katéter, z ktorého unikal moč na sedadlo lietadla, deky a pacientove šaty. Hoci na základe posúdenia zo strany ECDC bolo riziko pre ostatných cestujúcich nízke, dohodli sa postupy vyhľadania osôb, ktoré sa pokladali za viac ohrozené, a zaviedol sa koordinačný mechanizmus zahŕňajúci Európsku komisiu, ECDC, Inštitút Roberta Kocha, belgické zdravotnícke orgány, leteckú spoločnosť Sabena Airlines a WHO. Okamžite sa sprístupnil balík nástrojov a dokumentov. Vyhľadalo sa 92 ľudí, z ktorých 43 bolo z členských štátov EÚ (Belgicko, Nemecko, Taliansko, Poľsko, UK, Francúzsko a Španielsko). Každá z týchto krajín dostala zoznam osôb, ktoré sa mali vyhľadať pomocou nástroja selektívnej výmeny informácií dostupného prostredníctvom EWRS. Odsúhlasila sa tlačová správa, ktorá mala členským štátom poskytnúť konzistentnú informáciu pre prípad, že pocítia potrebu informovať verejnosť. Hoci sa neidentifikoval ďalší prípad, udalosť jasne preukázala hodnotu koordinačného mechanizmu a odhalila ďalšiu potrebu riešenia podobných udalostí v budúcnosti. 3.4. Clostridium difficile 027 Dňa 28. apríla 2006 Francúzsko oznámilo prvé nahromadenie ochorení súvisiacich s Clostridium difficile, toxínotyp III, PCR-ribotyp 027 v nemocnici na severe krajiny. Táto informácia poukázala na podobnosť tohto nahromadenia s epidemickými kmeňmi už izolovanými z epidémií vážnych ochorení súvisiacich s Clostridium difficile v iných krajinách. Clostridium difficile, PCR-ribotyp 027 objavené v Kanade a USA od roku 2003 malo súvislosť s ohniskami v Spojenom kráľovstve v roku 2004 a Belgicku a Holandsku v roku 2005. Oddelenie na kontrolu infekčných chorôb vykonalo 21. marca 2006 vo Francúzsku opatrenia zamerané na kontrolu choroby a od 11. apríla 2006 sa neobjavil žiaden ďalší prípad. Francúzsko odovzdalo svoje skúsenosti a poznatky získané na vnútroštátnej úrovni ostatným členským štátom a prediskutovali sa vhodné možnosti reakcií. Od roku 2006 bolo Clostridium difficile 027 izolované aj v Poľsku, Luxembursku a Dánsku. 3.5. Vtáčia chrípka u ľudí Prenos chrípkového vírusu H5N1 na ľudí v Turecku viedol k významnej výmene správ. Epidemiologická situácia sa pravidelne aktualizovala pre prípad možného rozšírenia do iných geografických oblastí. Hoci správ o udalostiach týkajúcich sa vtáčej chrípky bolo viac ako správ týkajúcich sa všetkých ostatných udalostí (43 správ alebo 31,1 %), väčšina informácií sa týkala prípadov tejto nákazy u vtáctva v EÚ a opatrení prijatých na vnútroštátnej úrovni zameraných na poskytovanie informácií cestujúcim do postihnutých oblastí. 4. UDALOSTI OZNÁMENÉ V ROKU 2007 Počas roku 2007 bolo spolu odoslaných 85 správ (1,6 správ za týždeň) s celkovým počtom 300 poznámok. Z 85 správ bolo 26 správ informatívnych, 32 správ aktivačnej úrovne 1, tri správy aktivačnej úrovne 2 a jedna správa aktivačnej úrovne 3. 23 správ sa týkalo opatrení prijatých ako reakcia na špecifické situácie (12 správ sa týkalo prijatých správ, osem koordinácie opatrení a tri zamýšľaných opatrení). Geografický pôvod jednotlivých udalostí bol takýto: Taliansko (9); Spojené kráľovstvo (8); India (6); Španielsko, Nemecko, Írsko a Maďarsko (po 4); Francúzsko, Švédsko, Portugalsko, Poľsko, Estónsko, Vietnam, Česká republika, Kanada, Malta a Bulharsko (2); Dánsko, Belgicko, Litva, Turecko, Lotyšsko, Nórsko, Egypt, Fínsko, Thajsko, Rumunsko, Dominikánska republika, Nigéria, Luxembursko, Čína a Uganda (po jednej správe). Štyri udalosti sa týkali viac ako jednej krajiny EÚ a jedna udalosť viac ako jednej krajiny mimo EÚ. V prípade jednej udalosti nebol uvedený geografický pôvod. 159 správ vzťahujúcich sa na 14 udalostí bolo zaslaných prostredníctvom selektívneho výmenného kanála. Desať udalostí sa týkalo tuberkulózy a chrípky; sedem legionelózy; päť hnačky a salmonelózy; štyri cholery a osýpok; tri akútnej hnačky; dve horúčky, otravy z potravín, hemoragickej horúčky a tuberkulózy multirezistentnej na lieky; a po jednej správe týkajúcej sa kryptosporidiózy, laryngitídy, melioidózy, meningitídy, mumpsu, pneumónie, besnoty, septikémie, šigelózy, syfilisu, trichinózy a vCJD. Šestnásť správ bolo klasifikovaných ako „neuplatniteľné“ a jedna ako „neuvedená v zozname“. 5. REAKCIA NA HLAVNÉ UDALOSTI OZNÁMENÉ V ROKU 2007 A NÁSLEDNÉ OPATRENIA 5.1. Tuberkulóza V roku 2007 bolo oznámených desať udalostí súvisiacich s tuberkulózou. Štyri sa týkali letov trvajúcich viac ako 8 hodín (Francúzsko, Taliansko (2) a Nemecko). Jedna udalosť zahŕňala osobu pracujúcu v jasliach, do ktorých boli prijaté deti z niekoľkých krajín EÚ (Luxembursko). Jedna udalosť sa týkala pacienta, ktorý navštevoval medzinárodnú vysokú školu (Taliansko). Dve udalosti súviseli s prípadmi tuberkulózy multirezistentnej na lieky (MDR-TB) u pacientov cestujúcich autobusom (Švédsko, Francúzsko). Dve udalosti mali súvislosť s krátkymi letmi: jedna súvisiaca s MDR-TB (Malta) a jedna s tuberkulózou extenzívne rezistentnou na lieky (XDR-TB) (Island). Medzi nahlásenými udalosťami bol prípad XDR-TB u amerického občana cestujúceho v Európe, oznámený 25. mája talianskymi zdravotníckymi orgánmi. Pacient cestoval letecky diaľkovou linkou z Atlanty (USA) do Paríža (Francúzsko). Vracal sa do Kanady leteckou spoločnosťou České aerolínie linkou z Prahy do Montrealu a odtiaľ autom do Spojených štátov. Pacientovi bola diagnostikovaná TBC v marci a bol informovaný, počas cestovania v Európe, že jeho tuberkulóza je extenzívne rezistentná na lieky. ECDC vydalo posúdenie ohrozenia, v závere ktorého sa vyjadrilo, že infekčnosť pacienta je veľmi nízka a že neexistuje dôkaz o tom, že by XDR-TB bola vo väčšej miere prenosná ako TBC citlivá na lieky. Vzhľadom na vážnosť XDR-TB však ECDC odporučilo pre tieto dva zaoceánske lety (> 8 hodinové lety) ako preventívne opatrenie uplatnenie smerníc WHO o „tuberkulóze a leteckej doprave“. Komisia predsedala niekoľkým koordinačným stretnutiam so zainteresovanými členskými štátmi, ECDC, WHO, Spojenými štátmi, Kanadou a delegáciami Komisie v Spojených štátoch a Kanade a koordinovala opatrenia týkajúce sa vyhľadania osôb. Vzhľadom na veľkú pozornosť zo strany médií bolo odsúhlasené tlačové vyhlásenie. Táto udalosť podčiarkla potrebu posilniť existujúci mechanizmus na vyhľadávanie osôb a v prípade potreby dosiahnuť spoločnú líniu s médiami. Posúdenie ostatných udalostí upriamilo pozornosť na otázky ako sú: i) ochrana údajov; ii) potenciál vytvorenia zoznamov EÚ týkajúcich sa „zákazu letu“; iii) zodpovednosť leteckých spoločností a cestovných kancelárií za získanie, poskytnutie a uchovanie osobných údajov o cestujúcich na účely takých opatrení v oblasti verejného zdravia ako je vyhľadávanie osôb; iv) zasielanie informácií o cestujúcich vnútroštátnym zdravotníckym orgánom v súlade so smernicami WHO a v) vyhľadanie osôb len v prípade MDR/XDR-TB. 5.2. Chikungunya v Taliansku Taliansky zdravotnícky orgán identifikoval ohnisko spôsobené vírusom Chikungunya v oblasti Raveny a túto udalosť nahlásil 30. augusta 2007. Kým bola udalosť oznámená, počet prípadov predstavoval 131 a trend epidemickej krivky klesal. Ide o prvú správu vôbec o miestnom prenose vírusu Chikungunya v Taliansku a Európe. Ohnisko bolo spojené s cestujúcim vracajúcim sa z Indie. Miestny prenos bol možný z dôvodu prítomnosti komára Aedes albopictus v danej oblasti. Rýchla reakcia zo strany talianskeho zdravotníckeho orgánu pomohla k zničeniu ohniska vírusu. Informácia bola rýchlo poskytnutá prostredníctvom EWRS, a Komisia spolu s ECDC pomohla členským štátom zvýšiť ich pripravenosť, posilniť kroky zamerané na včasné varovanie a dohľad, rozšíriť diagnostické možnosti v súvislosti s Chikungunya, vykonávať cielené opatrenia zamerané na bezpečnosť krvi a zintenzívniť kontroly dovážaného tovaru, ako napr. šťastných bambusov a použitých pneumatík (vozidiel s pravdepodobnosťou zavlečenia vektorov). 5.3. Osýpky v Belgicku Belgicko 30. októbra 2007 oznámilo 22 prípadov osýpok v komunite ortodoxných Židov v Antverpách. Prvým prípadom bol 17-ročný americký študent študujúci v Londýne, ktorý navštívil príbuzných v Antverpách. Predchádzajúce prípady ohnísk v komunitách ultraortodoxných Židov boli nahlásené v Spojenom kráľovstve a Izraeli (zavlečené zo Spojeného kráľovstva). Koreňom ohniska bolo zjavne nedostatočné očkovanie proti osýpkam v ultraortodoxnej židovskej komunite. Belgicko rýchlo rozšírilo informácie o tejto situácii a poskytlo ich mnohým krajinám na spoločné využívanie. Dôležitým prínosom pri dosiahnutí kontaktu s touto zraniteľnou skupinou v týchto komunitách Európskej únie, ktorá je zvyčajne málo informovaná o rizikách súvisiacich s nedostatočným očkovaním, bola úzka spolupráca s Európskou radou židovských komunít. 5.4. Legionelóza V januári oznámili kontaktné miesta EWRS vo Švédsku, Fínsku a v Nórsku štyri prípady legionárskej choroby diagnostikovanej u hostí, ktorí boli ubytovaní v tom istom hoteli v Phukete (Thajsko). Všetky prípady boli nahlásené európskej pracovnej skupine pre legionelové infekcie (European Working Group for Legionella Infections, EWGLI). V súvislosti s opatreniami prijatými vo Fínsku bolo vydané tlačové vyhlásenie. Severské inštitúty úzko spolupracovali s EWGLI a cestovnými agentúrami, ktoré informovali zodpovedný orgán na miestnej úrovni s cieľom identifikovať zdroj infekcie a odstrániť ho tak, aby sa predišlo ďalším prípadom. Rýchlo sa zaviedol postup vyhľadania osôb: identifikovalo sa 284 európskych turistov z 11 členských štátov EÚ, ktorí boli podľa možnosti kontaktovaní. Kontaktované osoby boli informované o možnej expozícii a bolo im odporučené, aby vyhľadali lekársku starostlivosť, ak sa u nich prejavia symptómy legionelózy. Podobné kroky boli prijaté po nahromadení niekoľkých prípadoch legionárskej choroby v bulharskom hoteli v júli 2007. 6. POSÚDENIE NAHLÁSENÝCH UDALOSTÍ VERZUS KRITÉRIÁ OZNAMOVANIA Komisia požiadala ECDC, aby posúdilo, či udalosti nahlásené v zmysle rozhodnutia 2119/98/ES spĺňajú kritériá špecifikované v prílohe I k rozhodnutiu 2000/57/ES. Účelom bolo Komisii a členským štátom poskytnúť vedecké dôkazy v záujme posilnenia opatrení zameraných na nahlasovanie v zmysle súčasných právnych predpisov EÚ o prenosných chorobách, ako aj poskytnúť základ pre efektívnejšie využívanie nástrojov IT. ECDC predložilo úplnú správu o tomto posúdení a následne sa táto správa prerokovala s členskými štátmi. Táto správa je sprístupnená na požiadanie. Hlavné závery vyjadrené v číslach sú zhrnuté nižšie. Traja experti ECDC nezávisle preskúmali spolu 195 udalostí (aktivačnej úrovne 1, 2 a 3) oznámených prostredníctvom EWRS v období od mája 2004 do decembra 2007. Každá udalosť sa posúdila z hľadiska splnenia štyroch kritérií uvedených v prílohe I[2] k rozhodnutiu 2000/57/ES. Zo 195 rozoslaných správ 163 (83,6 %) spĺňalo aspoň jedno zo štyroch kritérií prílohy I. Tridsaťdva správ (16,4 %) nespĺňalo ani jedno z uvedených kritérií. Väčšina udalostí (104 – 53,3 %) spĺňala len jedno kritérium. Prehľad zaslaných správ podľa počtu splnených kritérií je uvedený v nasledujúcej tabuľke. Typ správy | Počet správ spĺňajúcich kritériá prílohy I | Spolu | 0 | 1 | 2 | 3 | EWRS aktivačná úroveň 1 | 22 | 85 | 30 | 4 | 141 | EWRS aktivačná úroveň 2 | 10 | 17 | 21 | 48 | EWRS aktivačná úroveň 3 | 2 | 4 | 6 | Spolu | 32 | 104 | 55 | 4 | 195 | Zo 195 zaslaných správ bolo kritérium 1 splnené v prípade 11 správ (5,6 %), kritérium 2 v prípade 87 správ (44,6 %), kritérium 3 v prípade 36 správ (18,5 %) a kritérium 4 v prípade 92 správ (47,1 %). Štyri najčastejšie dôvody nahlasovania boli: 66 správ (33,8 %) bolo zaslaných v dôsledku faktorov predstavujúcim potenciál pre medzinárodné šírenie; 35 správ (17,9 %) s cieľom zistiť, či v inej krajine neboli v poslednej dobe zistené alebo nahlásené epidemiologicky súvisiace prípady tej istej choroby; 26 (13,3 %) s cieľom zistiť, či zdrojom ohniska mohol byť potravinový produkt alebo akýkoľvek iný tovar, ktorý bol dovezený z iných krajín alebo vyvezený do nich a 23 (11,8 %) z dôvodu, že udalosť pritiahla alebo mohla vo veľkej miere pritiahnuť pozornosť medzinárodných médií alebo politický záujem. Splnenie kritérií oznamovania uvedených v rozhodnutí 2000/57/ES sa zdá byť dobré, hoci je tu priestor na zlepšenie. Posúdením sa odhalili niektoré ťažkosti pri hodnotení, či nahlásené udalosti splnili kritériá EWRS výlučne na základe informácií poskytnutých v základnej správe. Dve hlavné kritériá súvisiace s procesom nahlasovania predstavujú priestorové alebo časové nahromadenie prípadov choroby s rizikom šírenia medzi členskými štátmi v rámci Spoločenstva (kritérium 2) a výskytom choroby, čo môže vyžadovať koordinované a včasný zásah na úrovni Spoločenstva (kritérium 4). Je zaujímavé, že jedným z hlavných dôvodov nahlasovania je politická pozornosť alebo pozornosť médií, ktorú môže vyvolať daná udalosť. Bude potrebná ďalšia práca na analýze časového priebehu oznámenej udalosti (a nielen správ), aby sa získali podrobné informácie o postupe pri implementácii postupu nahlasovania a aby sa Komisii a členským štátom poskytli možnosti jeho nápravy. Kľúčový význam pri získavaní celého obrazu a posúdenie súladu s rozhodnutím Rady a Parlamentu 2119/98/ES a rozhodnutím Komisie 2000/57/ES bude mať ďalšie posúdenie udalostí nahlásených prostredníctvom EWRS. 7. NOVÉ MEDZINÁRODNÉ ZDRAVOTNÉ PREDPISY (MZP) Nové medzinárodné zdravotné predpisy (MZP) prijalo Svetové zdravotnícke zhromaždenie 22. mája 2005 a 15. júna 2007 nadobudli účinnosť. Prílohy k rozhodnutiam 2119/98/ES, 2000/96/ES a 2000/57/ES boli zmenené a doplnené s cieľom prispôsobiť súčasné právne predpisy EÚ o prenosných chorobách novým MZP. Zavedená bola najmä povinnosť nahlasovať WHO všetky udalosti, ktoré vznikli v dôsledku prenosných chorôb, prostredníctvom EWRS v zmysle MZP (rozhodnutie z 28. apríla 2008, ktorým sa mení a dopĺňa rozhodnutie 2000/57/ES). V záujme konzistencie medzi oznamovaním do siete Spoločenstva a nahlasovaním členských štátov organizácii WHO v zmysle nových MZP sa vyvinula nová funkcia IT v EWRS na informovanie WHO o udalostiach nahlásených v zmysle rozhodnutia 2119/98/ES. Na to, aby sa naplnila potreba vytvoriť diskusné fórum pre koordináciu praktických aspektov uplatňovania MZP, ktorú vyslovili členské štáty, Komisia zriadila popri kontaktných miestach EWRS skupinu vnútroštátnych stredísk MZP v Európskej únii, ktorých predstavitelia ktoré sa prvý raz stretli v Štokholme 31. mája 2007. Väčšina členských štátov (23 z 27), Nórsko a Island ustanovili ako vnútroštátne strediská MZP tie isté inštitúcie ako kontaktné miesta EWRS. Komisia tejto skupine predsedá dvakrát do roka. WHO sa zúčastňuje na stretnutiach, ktoré takisto poskytujú príležitosť prehodnotiť udalosti prostredníctvom EWRS a prediskutovať ich dôsledky pre oznamovanie prostredníctvom MZP. Komisia uvažuje o ponúknutí dodatočných riešení na podporu oznamovania podľa MZP, ktoré budú úzko spojené s existujúcimi elektronickým systémami oznamovania v EÚ a v plnej miere uznané zo strany WHO. 8. PRESUN EWRS NA ECDC ECDC riadi od 17. novembra aplikáciu EWRS 2007 v zmysle svojich zakladajúcich nariadení. Tak ako aj v minulosti, Komisia je naďalej zodpovedná za iné aspekty vrátane „povolenia k používaniu“. Kontaktné miesta EWRS v členských štátoch sú stále formálne ustanovované zasielaním menovaní a žiadostí o prístup Komisii prostredníctvom stálych zastúpení. Súčasná aplikácia nie je odlišná od predchádzajúcej aplikácie EWRS, takže pri používaní systému nie je žiaden rozdiel okrem hesiel a prihlásení, keďže nový systém hesiel bol zavedený v záujme posilnenia bezpečnosti (nová aplikácia je už prístupná prostredníctvom internetu). Od 17. novembra 2007 je nová aplikácia dostupná na adrese: https://ewrs.ecdc.europa.eu. 9. ZÁVERY Údaje o EWRS z rokov 2006 a 2007 potvrdzujú vývoj v minulých rokoch. Počet a typológia oznámených správ sú porovnateľné s rokmi 2004 a 2005. Správy „informačnej úrovne“ tvorili najväčšiu časť správ EWRS. Celkový počet správ rozoslaných v roku 2007 bol nižší ako v roku 2006. Najpravdepodobnejším dôvodom je vyšší počet správ súvisiacich s udalosťami týkajúcimi sa vtáčej chrípky nahlásenými v roku 2006 ako zmeny v procese nahlasovania. Plánuje sa ďalšia analýza správ oznámených odvtedy, ako bol spustený IT nástroj ERWS (1999) a mala by poskytnúť ďalšie dôkazy o vývoji priebežného používania EWRS a bude užitočná pri zjednodušovaní používania systému so zameraním sa viac na otázky týkajúce sa riadenia ako posudzovania. Tak, ako v predchádzajúcich rokoch, len obmedzený počet udalostí nahlásených v rokoch 2006 a 2007 si vyžadoval spoluprácu v rámci celého Spoločenstva. Súčasná správa bola zameraná na udalosti, ktoré vyvolali takéto reakcie na rôznych stupňoch a ktoré upozornili na mnohé špecifické oblasti vyžadujúce väčšiu pozornosť. Ohnisko Chikungunya v Taliansku zdôraznilo potenciálnu úlohu, ktorú zohráva klimatická zmena pri prispôsobovaní epidemiológie choroby prenášanej vektormi v EÚ a potrebu prístupu na regionálnej úrovni k monitorovaniu a reagovaniu na tieto choroby (napríklad nákaza západonílskym vírusom). Dokázalo najmä, že choroba, ktorá v EÚ nikdy nebola nahlásená, môže byť vždy testom kapacít na reakciu a koordináciu na úrovni Spoločenstva. Rozmach prípadov osýpok nahlásených viacerými členskými štátmi poukazuje na dôležitosť koordinovaného prístupu na dosiahnutie a zachovanie vysokého stupňa očkovania v celej Európe s cieľom eliminácie osýpok, ktorý by sa mal dosiahnuť v roku 2010. V niekoľkých prípadoch sa uplatnili postupy vyhľadania osôb. Na základe výsledkov sa odhalilo, že hoci sa rýchlo zaviedli koordinačné postupy, mali by sa posilniť mechanizmy na rýchle vyhľadanie zainteresovaných osôb a zároveň by sa mali dodržať požiadavky súčasných právnych predpisov o ochrane osobných údajov. Naďalej pretrvávajú veľké problémy pri získavaní údajov od leteckých spoločností. Niekoľko udalostí si vyžadovalo dohodu o mediálnych správach určených širokej verejnosti. Ako obzvlášť užitočné pri spoločnom využívaní spoločných stanovísk, ktoré sa mali zaujať pri komunikácii s médiami, sa osvedčili koordinačné stretnutia orgánov EWRS v členských štátoch; je však jasné, že v záujme vyvinutia štruktúrovanejšej formy reakcie je stále potrebné urobiť viac. Komisia a členské štáty sa s pomocou ECDC rýchlo prispôsobili výzvam, ktoré predstavujú nové MZP. Existujúce právne predpisy týkajúce sa prenosných chorôb už boli upravené a v roku 2010 bude vypracovaný návrh balíka právnych nástrojov vzťahujúcich sa na nebezpečenstvá pre zdravie vyplývajúce z neprenosných chorôb. V krátkodobom horizonte budú navrhnuté osobitné nástroje na podporu vyhľadania osôb na účely verejného zdravia. V prípade potreby sa aktivovali mechanizmy na riešenie svetového rozmeru správ nahlásených mimo EÚ, no s možným dosahom na úrovni Spoločenstva, s cieľom umožniť a posilniť riadenie takýchto udalostí, pričom sa využili dostupné zdroje ako Európsky program odbornej prípravy v oblasti intervenčnej epidemiológie (Intervention Epidemiology Training, EPIET), ktoré v súčasnosti koordinuje ECDC v úzkej spolupráci s WHO. Naplánovaná je dôkladná aktualizácia IT aplikácie EWRS s cieľom dosiahnuť konzistenciu s novými komunikačnými platformami, ktoré vyvíja Komisia a ECDC. Najmä prepojenie s ECDC platformou EPIS[3] poskytne pevný základ pre výmenu epidemiologických informácií o špecifických udalostiach. Nástroje Komisie na pomoc členským štátom pri spoločnom využívaní údajov a informácií počas krízových situácií pomôžu k bezproblémovému fungovaniu EWRS kedykoľvek sa prostredníctvom systému zašle väčší počet správ. Nakoniec bude potrebných niekoľko menších úprav v aplikácii „jednoduché vyhľadávanie“ (uzávierka udalostí, obsah správ, syndróm/choroba, patogén, dôvod nahlasovania a krajina výskytu), ktoré sa čoskoro zavedú. Potreba týchto „menších“ úprav bola uvedená aj predchádzajúcej správe, no prechodná fáza EWRS takejto aktualizácii bránila. [pic][pic] [1] Ú. v. ES L 268, 3.10.1998, s. 1. [2] Udalosť sa má nahlásiť EWRS ak je splnené jedno alebo viac z nasledujúcich kritérií:1. Ohniská prenosných ochorení zasahujúce viac ako jeden členský štát Spoločenstva.2. Priestorové alebo časové nahromadenie podobných prípadov ochorenia, pravdepodobne zapríčinených patogénnymi činiteľmi, a ak existuje riziko jeho šírenia v členských štátoch Spoločenstva.3. Priestorové alebo časové nahromadenie podobných prípadov ochorenia mimo Spoločenstva, pravdepodobne zapríčinených patogénnymi činiteľmi, a ak existuje riziko jeho šírenia do Spoločenstva.4. Výskyt alebo opätovný výskyt prenosného ochorenia alebo infekčného činiteľa, ktorých obmedzenie šírenia si vyžaduje včasný koordinovaný zásah na úrovni Spoločenstva [3] .